**H O T Ă R Â R E**

**privind aprobarea acordului de asociere între Județul Cluj și comunele Băișoara, Beliș, Ciucea, Izvoru Crișului, Mărișel, Mănăstireni, Mărgău, Măguri-Răcătău, Negreni, Poieni, Rișca, Săcuieu, Săvădisla și Sâncraiu din Județul Cluj, în vederea elaborării documentațiilor de actualizare a Planurilor Urbanistice Generale ale comunelor**

Consiliul Judeţean Cluj întrunit în şedinţă extraordinară;

Având în vedere Proiectul de hotărâre înregistrat cu nr. 41 din 4.03.2022 privind aprobarea acordului de asociere între Județul Cluj și comunele Băișoara, Beliș, Ciucea, Izvoru Crișului, Mărișel, Mănăstireni, Mărgău, Măguri-Răcătău, Negreni, Poieni, Rișca, Săcuieu, Săvădisla și Sâncraiu din Județul Cluj, în vederea elaborării documentațiilor de actualizare a Planurilor Urbanistice Generale ale comunelor, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 8459/2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 8467/2022 şi Avizul cu nr. 8459 din 7.03.2022 adoptat de Comisia de specialitate nr. 3, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

Ținând cont de studiile de fundamentare privind capacitatea administrativă, respectiv rețeaua de așezări elaborate în cadrul Planului de Amenajare a Teritoriului Județului Cluj (PATJ Cluj);

În conformitate cu dispozițiile:

* art. 89 alin. (8) şi ale art. 173 alin. (1) lit. b), d) și e), alin. (5) lit. o) -q), alin. (6) lit. c) și alin. (7) lit. c) din Ordonanţa de urgenţă nr. 57/2019 privind Codul administrativ, cu modificările și completările ulterioare;
* art. 1166 - 1167, ale art. 1178 - 1179, ale art. 1240 - 1243, ale art. 1270 - 1271, ale art. 1276 și ale art. 1280 - 1281 din Legea privind Codul civil nr. 287/2009, republicată, cu modificările şi completările ulterioare;
* art. 21, ale art. 22 alin. (1)-(2), ale art. 24^1 lit. c), ale art. 25 alin. (2), ale art. 27^1 alin. (1) lit. a) și b), ale art. 36 alin. (12) lit. a) și e) și ale art. 51 alin. (1) din Legea privind amenajarea teritoriului şi urbanismul nr. 350/2001, cu modificările și completările ulterioare;
* art. 35 din Legea privind finanțele publice locale nr. 273/2006, cu modificările și completările ulterioare;
* art. 2 alin. (2) din Hotărârea Guvernului nr. 525/1996 pentru aprobarea Regulamentului general de urbanism, republicată, cu modificările și completările ulterioare;
* Hotărârii Guvernului nr. 877/2018 privind adoptarea Strategiei naţionale pentru dezvoltarea durabilă a României 2030;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă asocierea între Județul Cluj și comunele Băișoara, Beliș, Ciucea, Izvoru Crișului, Mărișel, Mănăstireni, Mărgău, Măguri-Răcătău, Negreni, Poieni, Rișca, Săcuieu, Săvădisla și Sâncraiu din Județul Cluj, în vederea elaborării documentațiilor de actualizare a Planurilor Urbanistice Generale ale comunelor, conform acordului de asociere cuprins în **anexa** care face parte integrantă din prezenta hotărâre.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin structura de specialitate condusă de Arhitectul-șef al Județului Cluj.

**Art. 3.** Prezenta hotărâre se comunică Direcţiei Generale Buget-Finanţe, Resurse Umane; Arhitectului-șef al Județului Cluj; comunelor: Băișoara, Beliș, Ciucea, Izvoru Crișului, Mărișel, Mănăstireni, Mărgău, Măguri-Răcătău, Negreni, Poieni, Rișca, Săcuieu, Săvădisla și Sâncraiu, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 40 din 7 martie 2022**

*Prezenta hotărâre a fost adoptată cu 31 de voturi “pentru”, fiind astfel respectate prevederile legale privind majoritatea de voturi necesară.*